สรุป ข่าวการเงิน
ตลอดสัปดาห์ที่ผ่านมา ค่าเงินบาททำสถิติแข็งค่าต่อเนื่องจนทำสถิติใหม่
21 เม.ย. 2556

1. ค่าเงินบาทแข็งค่าในรอบ 16 ปี 
ตลอดสัปดาห์ที่ผ่านมา ค่าเงินบาททำสถิติแข็งค่าต่อเนื่องจนทำสถิติใหม่ โดยวิ่งขึ้นลงอยู่ในช่วง 28.6728.72 บาทต่อเหรียญสหรัฐ แข็งค่าขึ้นมา 6.73% ตั้งแต่ต้นปี จน ประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) ออกมายอมรับว่าเงินบาทเริ่มแข็งค่าเกินจากปัจจัยพื้นฐานทางเศรษฐกิจของไทยแล้ว
นอกจากนี้ กิตติรัตน์ ณ ระนอง รองนายกรัฐมนตรีและ รมว.คลัง ออกมาระบุว่า มีความคิดจะปลดผู้ว่าการ ธปท. ออกทุกวัน เพราะไม่ยอมลดดอกเบี้ยนโยบาย ทำให้เงินไหลเข้ามาในประเทศมาก แต่แค่คิดไม่ได้ทำ เนื่องจาก ธปท. เป็นหน่วยงานอิสระ 
กิตติรัตน์ ยังไม่เห็นว่าควรจะต้องรีบทบทวนเป้าหมายส่งออกปีนี้ที่กำหนดไว้ว่าจะต้องขยายตัว 9% แต่ให้กระทรวงพาณิชย์ไปพยายามก่อน พร้อมมีแผนที่จะโรดโชว์ 7 ประเทศ เพื่อกระตุ้นการส่งออก 




 
 
 
 
 
 
 
2. ธปท.เล็งคุมกู้บ้าน
หวั่นคนไทยจะก่อหนี้เกินตัวไปมากกว่านี้ ธนาคารแห่งประเทศไทย (ธปท.) จึงต้องออกโรงเตือนสติคนว่า ควรคิดให้ดีก่อนเป็นหนี้ โดยล่าสุดอยู่ระหว่างพิจารณาออกประกาศให้ธนาคารพาณิชย์แจ้งอัตราดอกเบี้ยเฉลี่ยของการให้สินเชื่อที่อยู่อาศัยตลอดอายุสัญญาเงินกู้ในแคมเปญที่ธนาคารคิดอัตราดอกเบี้ย 0% เพื่อให้ประชาชนนำไปใช้ตัดสินใจว่าจะกู้เงินหรือไม่ ไม่ใช่ฟังแต่โฆษณาดอกเบี้ย 0% ก็ตัดสินใจเป็นหนี้ เนื่องจากยังมีค่าใช้จ่ายอื่นๆ แฝง เช่น ประกันภัย ค่าธรรมเนียมอื่นๆ สรุปรวมแล้วอาจจะต้องจ่ายมากจนเกินความสามารถในการชำระหนี้ก็ได้




 
 
 
 
 
 
 
3. เศรษฐกิจดีแต่หนี้เสียพุ่ง 
สอดคล้องกับความเห็นของนายธนาคารอย่าง บุญทักษ์ หวังเจริญ ประธานเจ้าหน้าที่บริหาร ธนาคารทหารไทย กล่าวว่า ขณะนี้เกิดความผิดปกติขึ้นในระบบเศรษฐกิจ เพราะเศรษฐกิจในภาพรวมยังมีการขยายตัวดีมาก จนกระทรวงการคลัง และ ธปท. ได้ปรับประมาณการขยายตัวของเศรษฐกิจขึ้น แต่กลับเกิดหนี้เสียของสินเชื่อรายย่อยเพิ่มสูงขึ้นสวนทางกัน